b'\n_START_ARTICLE_\nNoora Noor\n_START_SECTION_\nLiv og karriere\n_START_PARAGRAPH_\nHun signerte med Warner allerede som 15-\xc3\xa5ring. Noora ble kjent i Norge etter utgivelse av albumet Curious i 1999, spesielt med l\xc3\xa5ten \xc2\xabNeed You\xc2\xbb skrevet av Noora og Tor Erik Hermansen. Videoen til l\xc3\xa5ta ble hyppig sendt p\xc3\xa5 MTV i hele Europa i programmet \xc2\xabThe Lick\xc2\xbb. Produsenter av albumet var Stargate. For platen vant hun \xc3\xa5rets \xc2\xabHit Award 2000\xc2\xbb som beste kvinnelige artist._NEWLINE_Sommeren 2001 sang Noora rollen som Maria Magdalena i Bentein Baardsons oppsetning av musikalen Jesus Christ Superstar. Stykket, med Erik R\xc3\xb8e i rollen som Jesus og Heine Totland som Judas fikk gode kritikker._NEWLINE_Oppf\xc3\xb8lgeren til Curious lot vente p\xc3\xa5 seg. H\xc3\xb8sten 2002 kollapset Noora Noor og p\xc3\xa5 sykehuset konstaterte legene tuberkulose. Etter flere m\xc3\xa5neder i sykeseng og isolat ble Noora erkl\xc3\xa6rt frisk. Hennes andre plate kom i 2004;og het All I Am. Albumet ble produsert delvis i England og delvis i USA. _NEWLINE_Sangerinnen har ofte sunget med andre norske artister, som MadCon, Sofian, Jonas Fjeld og flere._NEWLINE_Noora har et sterkt engasjement for humanit\xc3\xa6rt arbeid og har blant annet v\xc3\xa6rt ambassad\xc3\xb8r for Norsk Folkehjelp, arbeidet for kvinner i u-land for CARE Norge samt gjort arbeid for Plan Norge. Hun har v\xc3\xa6rt med i fredsprosjektet One People og deltok i den forbindelse med p\xc3\xa5 en One People-singel sammen med Mike Scott fra The Waterboys. Hun deltok ogs\xc3\xa5 p\xc3\xa5 Nobels fredspris-konsert med Morten Harket. H\xc3\xb8sten 2009 var hun ambassad\xc3\xb8r for CARE Norge i forbindelse med TV-aksjonen._NEWLINE_I november 2008 reiste hun til USA for \xc3\xa5 spille inn plate med bluesmusikeren Kid Andersen.  Kid og Noora Noor spilte inn hele albumet med amerikanske musikere fra Little Charlie & the Nightcats p\xc3\xa5 tolv dager.  Albumet ble sluppet 16. mars 2009 p\xc3\xa5 Blue Mood Records / Grappa, og har h\xc3\xb8stet rosende kritikker i norsk presse. For albumet vant hun klassen kvinnelig artist under Spellemannprisen 2009._NEWLINE_I 2011 har Noora blant annet opptr\xc3\xa5dd som hovedsanger i oppsetningen av  Porgy and Bess med  Marinemusikken.  Nytt album slippes h\xc3\xb8sten 2013.'